b'\n_START_ARTICLE_\nOrasang may pendulo\n_START_PARAGRAPH_\nAng orasang may pendulo ay isang uri ng orasang nakapagpapanatili ng oras sa pamamagitan ng pendulo. Ito ang unang tumpak na orasan. Naimbento ng Olandes na si Christiaan Huygens ang unang gumaganang orasang de-pendulo noong 1657. Bagamang si Galileo ang nakatuklas sa pendulo noong mga 1583, habang pinagmamasdan niya ang isang lamparang umuugoy sa loob ng katedral ng Pisa, hindi siya ang matagumpay na nakagawa ng isang orasang may pendulo sapagkat nangangailangan ito ng isang kumplikadong mekanismo. Napag-isipan lamang ni Galileong kapag nakakabit ang isang orasan sa isang pendulo, maaaring gawin ang mga itong gumalaw ng bahagya sa bawat pag-ugoy ng pendulo, at sa tamang haba gagalaw ang mga "kamay" ng orasan sa tamang pagkakataon upang makapagsukat ng oras. Si Huygens ang nag-aral ng mga pendulo at nakaimbento ng matagumpay na mekanismong para sa orasang may pendulo.'